Morgenmesse i Johannes-kapellet 1. september 2015

v/Frank Oterholt

150906\_15.\_soendag\_i\_treenighetstiden.\_2.\_rekke

**Evangelium**

38 Da de dro videre, kom han til en landsby der en kvinne som het Marta, tok imot ham \*i huset sitt.• 39 Hun hadde en søster som het Maria, og Maria satte seg ned ved Herrens føtter og lyttet til hans ord. 40 Men Marta var travelt opptatt med alt som skulle stelles i stand. Hun kom bort til dem og sa: «Herre, bryr du deg ikke om at min søster lar meg gjøre alt arbeidet alene? Si til henne at hun skal hjelpe meg.» 41 Men Herren svarte henne: «Marta, Marta! Du gjør deg strev og uro med mange ting. 42 Men ett er nødvendig. Maria har valgt den gode del, og den skal ikke tas fra henne.» [Luk 10,38-42](http://www.bibel.no/Nettbibelen?query=c6r4KKs2UzZMeekVrjfl0EhmjYeHckfFVJrlB7KZGIFyyk3WO7D2exwtH715iGS0yZNF23d/bjmwTFCCTX+XSw==)

**L1**

1 Israelittene kom til Sinai-ørkenen i den tredje måneden etter at de hadde dratt ut av Egypt, på nymånedagen. 2 De brøt opp fra Refidim og kom til Sinai-ørkenen. Israelittene slo leir der i ørkenen, de slo leir foran fjellet. 3 Moses gikk opp til Gud. Da ropte Herren til ham fra fjellet: «Dette skal du si til Jakobs hus og fortelle til israelittene: 4 Dere har sett hva jeg gjorde med egypterne, og hvordan jeg løftet dere på ørnevinger og bar dere hit til meg. 5 Hvis dere adlyder min røst og holder min pakt, skal dere være min dyrebare eiendom framfor alle andre folk; for hele jorden er min. 6 Dere skal være et kongerike av prester og et hellig folk for meg. Dette er de ordene du skal si til israelittene.» [2 Mos 19,1-6](http://www.bibel.no/Nettbibelen?query=utY2AwCVpP5hb7pn9FUBs/4UdrA4z2EYcMmlEUoCDIv5uV1DsVU3WmdPJCU76ulKVk3ne62pz3KanRXRzXSdkQ==)

**L2**

10 Det gleder meg stort i Herren at deres omsorg for meg nå skyter nye skudd. Dere har nok hatt omtanke for meg før også, men hadde ikke mulighet til å gjøre noe med det. 11 Jeg sier ikke dette fordi jeg led nød, for jeg har lært å klare meg med det jeg har.
    12 Jeg vet hva det er å ha det trangt,
          og hva det er å ha overflod.
          I alt og i alle ting er jeg innviet,
          å være mett og å være sulten,
          å ha overflod og å lide nød.
    13 Alt makter jeg i ham som gjør meg sterk.
14 Likevel gjorde det meg godt at dere sto sammen med meg da jeg var i nød. [Fil 4,10-14](http://www.bibel.no/Nettbibelen?query=HpOA193MjxNPBRIz/r81qGJjuoONPzvdK3nv/jFa1QoGx+rgxl7FDsad9ta0jtm1Wl0XCI+Kxo0dcjsl305KVQ==)

**Fortellingstekst**

Samme som evangelieteksten.

**Preken/Andakt**

*«Marta, Marta! Du gjør deg strev og uro med mange ting ...»*

Marta er i farta. Det var Fleksnes som sa det på denne måten: *”Marta i farta”*.

Vi husker denne fortellingen helt fra søndagsskolens dager. Den gjorde inntrykk på oss fordi vi kjenner oss så godt igjen.

Marta ligner litt på oss, hun er aktiv og flink. Hun oppfyller datidens, og ettertidens, kvinnerolle. Hun etterlever konvensjonene. Kvinnene skulle tjene ved bordene.

**Så kanskje Jesus egentlig er litt radikal:** Han utfordrer rollene som ble forventet av kvinner. Han ber Marta gå ut av rollen og sette seg ned. Han sier: *«Marta, Marta! Du gjør deg strev og uro med mange ting. Men ett er nødvendig. Maria har valgt den gode del, og den skal ikke tas fra henne.»*

**Vi kjenner oss igjen i Marta:**

Vi har også lyst til å arbeide og være flinke hele tiden. Vi har trang etter å oppfylle våre plikter og alle konvensjonene som forventes av de rollene vi fyller i hjem og arbeid.

**Men vi kjenner oss også igjen i Maria:**

Som kristne har vi også trang etter nærhet til Gud i gudstjenesten, og et behov for å søke stillheten i alt maset som dagliglivet påfører oss. Vi søker også etter mening med livet på et dypere plan. Det gjorde også Maria.

**Vi kjenner oss igjen i begge disse to søstrene**, og sant og si tror jeg denne bibelfortellingen ikke bare handler om to ulike søstre. Den handler kanskje egentlig om to tydelige ”typer” mennesker som vi begge kjenner oss igjen i.

Kanskje teksten egentlig handler om to sider som vi alle bærer med oss:

Plikten og virketrangen på den ene siden, og lengselen etter stillhet, hvile, bekreftelse og trygg tro på den andre siden. Bekreftelse på at vi virkelig har *”valgt den gode del”* for vårt eget liv.

Og … Kanskje denne teksten også passer ekstra godt inn i en evangelisk luthersk forståelse av ”Loven” og ”Evangeliet”? ”Loven” som strukturerer og tilrettelegger livet for oss, men som også krever perfeksjon og handling, og … på den andre siden ”Evangeliet” som gir oss gode tilbakemeldinger for det vi gjør, som bekrefter vår evige verdi, og som innbyr oss til trygghet hos Jesus?

Det kan sies mye om denne teksten, og den har også blitt utlagt *”i det vide og brede”*. Det skal ikke vi gjøre, men bare stanse med dette ene som Jesus sier til Martha. Han sier egentlig:

*”Velg den gode del, du også Martha. Søk Guds rike først! Søk Herren når han sitter rett foran deg. La ikke anledningen gå fra deg.”*

**Nattverden:**

Og for oss i dag:

Hvordan søker vi Guds rike? Det er mange måter å søke Guds rike på, både gjennom diakonale Martha-handlinger og gjennom bønn, meditasjon og sjelesorg, slik Maria gjorde.

Men det aller viktigste møtepunktet mellom himmel og jord skjer i nattverdens brød og vin, når vi mottar Herrens legeme og blod.

**Amen, i Jesus´navn.**

**Frank Oterholt**